作者：侯置
词牌/韵律：多丽

paragraphs: 帝城春，玉堂深处飞烟。
想圣人、恩隆内职，左珰押赐传宣。
彩衣明、瑶觞膝下，花昼永、锦瑟尊前。
富贵从来，功名馀事，鼎彝勒遍笔如椽。
向中禁、琐窗偷觑，王母语当年。
清平世，衣冠是谁，三世甘泉。
记年时、翘才献寿，小诗曾涴苔笺。
望三槐、云霞交映，照五彩、衮绣相鲜。
当日非谀，如今方信，门人称颂是师言。
况自有、两宫醲眷，卜梦亦徒然。
看指日，鼎新化炉，一气陶甄。